ሕዝበ ሙስሊሙ ታላቁን የረመዳን ጾም ሲያከብር የእስልምና አስተምህሮዎችን እየተገበረ መሆን እንደሚገባ የሃይማት አባት አሳሰቡ፡፡
ባሕር ዳር፡ ሚያዝያ 14/2012 ዓ.ም (አብመድ) ታላቁ የረመዳን ወር ሊጀምር የሰዓታት ዕድሜ ብቻ ቀርተውታል፡፡ ይህ የጾም ወቅት ሕዝበ ሙስሊሙ ከአሏህ ጋር የሚገናኝበት እና በጾም እና በዱዓ የሚወሰንበት ታለቅ ወር ነው፡፡ በመላው ዓለም የሚገኙ የእስልምና ሃይማኖት ተከታዮች የረመዳንን ጾም በታላቅ ጉጉት ይጠብቁታል፤ በታላቅ አክብሮት ይጾሙታል፤ ከፈጣሪያቸው ጋርም በጥብቅ ይገናኙበታል፡፡የዘንድሮውን የረመዳንን ጾም መዳረስ ተከትሎ መልእክት ያስተላፉት በባሕር ዳር የሶላት ኢማም ሼህ መሐመድ አብራር ‘‘ረመዳን ከአሏህ ዘንድ ታላቅ ክብርና በረከት የሚገኝበት ነው’’ ብለዋል፡፡ የረመዳን ወር ሲታሰብም ነብዩ መሐመድ ሲያደርጉትሕዝበ ሙስሊሙ ከዚህ በፊት ሲያደርገው የነበረውን መልካም ተግባር በረመዳን ወቅትም የበለጠ እንዲተገብርም ነው ያስገነዘቡት፡፡ ‘‘በረመዳን ወቅት የሚደረገው በጎ ተግባር ከምንጊዜውም በተለዬ ሁኔታ በአሏህ ዘንድ ከፍ ያለ ፀጋ የሚያሰጥ ነው፡፡ ጾሙ የተቻለንን መልካም ተግባር ሁሉ እየፈጸምን የምናሳልፍበት መሆን መቻል አለበት’’ ነው ያሉት፡፡ የዘንድሮው የረመዳን ወቅት ከኮሮና ቫይረስ ጋር በተያያዘ ከወትሮው በተለዬ ሁኔታ እንደሚታሰብ ያነሱት ኢማሙ ’’ጥንቃቄ አድርጉ የሚለው መልእክት በሃይማኖቱ የበላይ ጠባቂዎች እና በጤና ባለሙያዎች እየተነገረ ነው፤ የሚሰጠው መልእክትም ከሼሪያው ሕግ ጋር የማይጋጭ በመሆኑ ሕዝበ ሙስሊሙ ረመዳንን ሲጾም በተባለው ልክ ማክበርና መተግበር አለበት’’ ብለዋል፡፡‘‘ራሳችሁን ጠብቁ፣ አካላዊ ርቀትም ይኑር’’ ሲባል ሲደረግ የነበረውን መልካም ተግባር መተው ማለት አለመሆኑንም አስገንዝበዋል፡፡ ጥንቃቄ እያደረጉ በጎ ተግባራትን መፈጸም እንደሚገባም አሳስበዋል፡፡ ‘‘በምትችሉት ያክል አሏህን ፍሩ’’ ይላል ያሉት ኢማሙ ሼህ መሐመድ ‘‘የአሏህን ሕግ ማክበር እና መፈጸም ያለብን በምንችለው ልክ ነው፤ በሚችሉት ያክል ለፈጣሪ እየተገዙ ቀሪውን ለአሏህ መስጠት ይገባል’’ ብለዋል፡፡ እንደዚህ ባለው ወቅትም ‘‘ጤነኛው ወደበሽተኛው፣ በሽተኛውም ወደጤነኛው አይቅረብ’’ የሚለውን ሕግ ተግባራዊ ማድረግ እንደሚገባ አስገንዝበዋል፡፡ ከመስጂድ በምክንያት እንጂ በመሰልቸትና በቸልተኝነት ስላልተቀረ በቤት ሆኖ ሃይማኖታዊ ሥርዓቱን መፈጸም ችግር እንደሌለበትም ነው ያስታወቁት፡፡ በተለይም በረመዳን ወቅት ተሰባስቦ መስገድ፣ ዱዓ ማድረግና ማፍጠር መቅረቱ ቢያሳዝንም በሰው ልጅ ክፋት የመጣው ቁጣ እስኪመለስ ድረስ ሕግጋቱን ማክበር ግድ እንደሆነም አሳስበዋል፡፡ዘጋቢ፡- ታርቆ ክንዴ